is is is is is is is is is is is is is is is is is is is is is is en es pt is en is is is en is en sv is is is is is is is de de is en is pt is is is is is is is pt is is is is is hbs_lat is is is is is hu is is is is is is is is is is is is is is is is is is en is da is es
Jákvæð áhrif erlendra fjárfestinga fyrir íslenska ferðaþjónustu - Landsbankinn
Landsbankinn og Íslandsstofa stóðu fyrir fjölmennu málþingi um fjárfestingar í ferðaþjónustu þann 25. janúar 2012.
Þar fjölluðu innlendir og erlendir sérfræðingar og fulltrúar ferðaþjónustufyrirtækja um fjárfestingar í greininni frá ýmsum hliðum. Kynntar voru niðurstöður nýrrar könnunar sem Capacent vann fyrir Landsbankann og Íslandsstofu um viðhorf fulltrúa ferðaþjónustufyrirtækja til fjárfestinga. Í tilefni af málþinginu vann Hagfræðideild Landsbankans greiningu á stöðu ferðaþjónustunnar og kynnti helstu niðurstöður hennar á málþinginu.
Hér má nálgast útdrátt úr erindum framsögumanna, glærukynningar þeirra og fleira fróðlegt efni af ráðstefnunni.
2. febrúar 2012 - Þórður H. Hilmarsson
Jákvæð áhrif erlendra fjárfestinga fyrir íslenska ferðaþjónustu
Ávinningur íslenskrar ferðaþjónustu af beinni erlendri fjárfestingu er margvíslegur. Alþjóðleg fyrirtæki og fjárfestar á sviði ferðaþjónustu geta borið með sér ný viðmið í gæðamálum og þjálfun starfsfólks, nýja þekkingu og hugmyndir auk markaðstengsla. Mikilvægt er að skýr stefna um uppbyggingu liggi fyrir svo hægt sé að kynna tækifærin hér á landi fyrir erlendum fjárfestum.
Hlutur ferðaþjónustunnar í landsframleiðslu hefur vaxið hratt síðustu árin og væntingar eru um aukna arðsemi í greininni. Í nýjustu Ferðamálaáætlun er vikið að því að fjöldi ferðamanna sé ekki fullnægjandi mælikvarði á árangur. Sú ábending er mjög mikilvæg enda vekur sívaxandi fjöldi ferðamanna upp áleitnar spurningar af tvennum toga. Í fyrsta lagi hvernig Ísland sé í stakk búið til að taka á móti fjölda ferðamanna út frá umhverfissjónarmiðum. Í öðru lagi hver áhrifin verði á arðsemi í ferðaþjónustu ef fjölguninni fylgir líka að dvalartími styttist og meðaleyðsla hvers ferðamanns minnkar.
Á alþjóðavísu er spáð árlegum vexti í ferðaþjónustu upp á 4 til 5% allt til 2020. Af um 1,2 milljarði ferðamanna munu um 700 milljónir fara um Evrópulönd. Ferðamenn eru taldir verða bæði upplýstari og kröfuharðari. Þeir eru meðvitaðir um eigin réttindi og gera ríkar kröfur um gæði þjónustu. Áhugi á nýju áfangastöðum, umhverfi og menningu fer vaxandi. Þá er rík vitund um ástand umhverfismála meðal drifkrafta.
Mikil og vaxandi þörf er fyrir fjárfestingu í ferðaþjónustu á næstu árum. Hvar og hversu mikil þörfin er hefur mér vitanlega ekki verið kortlögð fyrr en nú í nýrri viðhorfskönnun Capacent sem kynnt var á málþingi Landsbankans og Íslandsstofu um fjárfestingar og ferðaþjónustu. Sé litið til niðurstaðna könnunarinnar á viðhorfum ferðaþjónustufyrirtækjanna sjálfra má álykta sem svo að ferðaþjónustan muni þróast í nýjar áttir á næstu árum, í þá átt að hún höfði til nýrra og fjölbreyttari markhópa svo sem efnameiri ferðamanna. Áhersla fyrirtækjanna er að efla ferðaþjónustu utan háannar, höfða til nýrra og fjölbreyttari markhópa svo sem efnameiri ferðamanna, fjölga markaðssvæðum og byggja upp fjölbreyttari afþreyingarkosti og ferðatengda starfsemi. Allt þetta ýtir undir þörf fyrir fjárfestingu og í sumum tilfellum er hentugast að hún verði af erlendum toga.
Verðmætari ferðamenn og aukin arðsemi
Stefnan hlýtur að vera á aukin gæði, fagmennsku og arðsemi. Þótt byggja verði upp í takt við aukna eftirspurn er ekki síður mikilvægt að marka stefnu um uppbyggingu sem laðar að nýja og eftirsóknarverða markhópa sem skapa meiri tekjur. Ræða þarf hver á að hafa forystu um slíka stefnumótun. Er það greinin sjálf eða hafa stjórnvöld hlutverki að gegna? Hágæða ferðaþjónusta, hvort sem horft er til heilsu- og lífsstílstengdrar ferðaþjónustu, ævintýra- og upplifunar, menningar eða annarra þátta, kallar á fjárfestingar.
Sumar þeirra fjárfestinga í ferðaþjónustu sem þörf er á til að auka arðsemina verulega eru að öllum líkindum umfangsmiklar og erfitt getur verið að fá til þeirra innlent fjármagn. Hér er um að ræða fjárfestingu sem talin er í milljörðum og er meðal annars í hágæða hótelum, klösum með framboði gistingar, þjónustu og afþreyingar (e. resorts), heilsutengdri ferðaþjónustu og þemagörðum svo dæmi sé tekið. Í slíkum stórverkefnum er mat hinna erlendu fjárfesta á áhættu og mögulegri arðsemi byggt á sérþekkingu á viðkomandi sviðum. Í öðrum tilfellum reikna slíkir fjárfestar sér mun styttri tíma til að ná árangri með sína fjárfestingu þar sem þeir búa að sínum markaðstengslum og viðskiptavinagrunni.
Ein veigamikil ástæða fyrir að sóst er eftir erlendri fjárfestingu í ferðaþjónustu víða um heim er sú staðreynd að stór alþjóðleg fyrirtæki á þessu sviði skapa möguleika á uppbyggingu fagþekkingar og þjónustugæða sem ætíð er lykill að vel heppnaðri ferðaþjónustu og loks má benda á að alþjóðleg fyrirtæki á þessu sviði búa oft yfir markaðstengslum sem að öðru jöfnu tryggja eftirspurn og skapa afleidda eftirspurn fyrir aðrar greinar ferðaþjónustunnar um leið. Loks má ætla að aðgengi að fjölþættum markhópum frá innbyrðis ólíkum markaðssvæðum skapi möguleika á betri nýtingu fjárfestinganna allt árið um kring.
Að nálgast erlenda fjárfesta
Alþjóðleg bein erlend fjárfesting í ferðaþjónustu er hlutfallslega lítil í samanburði við ýmsar aðrar atvinnugreinar. Ein af skýringunum á því er að þegar fjárfestingu í innviðum á borð við gistirými, bílaleigur og veitingaþjónustu sleppir stendur út af fjárfestingarþörf sem byggist að stórum hluta á staðbundinni sérstöðu, tengt menningu, náttúruupplifunum, afþreyingu og svo framvegis.
Vilji aðilar nálgast erlenda fjárfesta til þátttöku í verkefnum er lykilatriðið að fyrir liggi vönduð og traust viðskiptaáætlun sem greinir bæði sérstöðu verkefnisins og framtíðarsýn. Mikilvægt er að afla upplýsinga um viðkomandi fjárfesta sem aðilar hyggjast nálgast og sníða kynningu á verkefninu að þeirra þörfum og áhugasviði. Slík kynning fær aðeins eitt tækifæri svo undirbúningur hennar þarf að vera góður. Í flestum tilfellum er rétt að leita aðstoðar og ráðgjafar frá innlendum og erlendum aðilum sem þekkja til sérhæfðari sviða á borð við alþjóðlegt fjárfestingarumhverfi í viðkomandi grein, ákvarðanatökuferli og viðskiptaumhverfið á Íslandi.
Fjárfestingarsvið Íslandsstofu hefur unnið að tengslamyndun og aðstoð vegna fjögurra stórra fjárfestingarverkefna tengdum ferðaþjónustu. Tvö eru á sviði heilsutengdrar ferðaþjónustu, eitt á sviði þematengdrar afþreyingar og fræðslu og eitt tengt hágæða gistiaðstöðu og afþreyingu utan höfuðborgarsvæðisins. Reynsla Fjárfestingarsviðs er sú að erfitt er að vekja áhuga erlendra fjárfesta á verkefnum sem eru undir fjórum til fimm milljörðum króna að umfangi. Þá þurfa aðstandendur að búa sig undir það að verkefnin geta tekið afgerandi breytingum að kröfu hinna erlendu aðila, eigi að verða af samstarfi. Lykilorðið er þolinmæði enda þarf oft að eiga fundi með allnokkrum aðilum áður en rétti fjárfestirinn er fundinn.
Íslandsstofa hefur nú sett það sérstaklega á dagskrána að koma til móts við þarfir ferðaþjónustunnar fyrir fjárfestingu með því að hafa frumkvæði að úttekt á íslenska ferðamarkaðinum og safna saman á einn stað stöðumati og samanburði við þau lönd og svæði sem hvað mestum árangri hafa náð í hraðri og markvissri uppbyggingu ferðaþjónustunnar á litlum markaðssvæðum eins og Íslandi. Leitað verður samstarfs við hagsmunaaðila í einkageiranum og hjá hinu opinbera til þess að þessi úttekt verði sem vönduðust. Á grundvelli slíkrar úttektar getur Fjárfestingarsvið Íslandsstofu kynnt Ísland sem fjárfestingarkost á sviði ferðaþjónustu á alþjóðavettvangi.
Ferðaþjónustan hefur slitið barnsskónum og er að ná táningsaldri. Ferðaþjónustan er einn vænlegasti vaxtarbroddur íslenskrar atvinnuuppbyggingar en framhaldið ræðst af því hvernig yfirvöld og atvinnulíf samhæfa áherslur og aðgerðir með langtímasjónarmið um þjóðhagslegan ávinning og arðsemi greinarinnar að leiðarljósi.
Flokkur:Skoðun, Lykilorð:Arðsemi, Erlend fjárfesting, Ferðamenn, Ferðaþjónusta, Íslandsstofa
Hagfræðideild: Ferðaþjónusta á Íslandi
Capacent: Fjárfestingar í ferðaþjónustu
Aukin tækifæri á erlendum mörkuðum?
Eru milljón ferðamenn vandamál? 2015
Fundur um verslun og þjónustu 2014
Fjárfestingatækifæri í sjávarútvegi 2014
Verður framtíðin án reiðufjár? 2013
Fjárfesting í fjármálafyrirtækjum 2013
Hafðu samband - 410 4000 - info@landsbankinn.is
Þjónustuverið er opið virka daga 9-17. Afgreiðslutími útibúa. Hraðbankar.
Opið virka daga 9-17
Útibú og afgreiðslur Hraðbankar Vextir Verðskrá
Landsbankinn hf. Austurstræti 11, 155 Reykjavík, Kt. 471008-0280Swift: NBIIISRE